b'\n_START_ARTICLE_\nSkylinis montavimas\n_START_PARAGRAPH_\nSkylinis montavimas - serijinis elektronikos prietais\xc5\xb3 montavimas, kai komponento i\xc5\xa1vadai yra \xc4\xafterpiami per skyles, i\xc5\xa1gr\xc4\x99\xc5\xbetas spausdintoje schemoje, ir prilituojami prie aik\xc5\xa1teli\xc5\xb3, esan\xc4\x8di\xc5\xb3 kitoje schemos pus\xc4\x97je.  Vienu metu \xc5\xa1is metodas buvo labai populiarus, apie 1980 metus taip buvo gaminama absoliuti dauguma elektronikos. Detales jungiantys takeliai gali b\xc5\xabti tiek vienoje (senesnis metodas) tiek ir abiejose pus\xc4\x97se (detal\xc4\x97s irgi lituojamos abiejose pus\xc4\x97se).\n_START_SECTION_\nPrivalumai\n_START_PARAGRAPH_\nPro skyles praki\xc5\xa1ti ir kitoje pus\xc4\x97je prilituoti i\xc5\xa1vadai sukuria labai patvari\xc4\x85 konstrukcij\xc4\x85 kuri patikimumu lenkia v\xc4\x97lesnes pavir\xc5\xa1inio montavimo technologijas. Tod\xc4\x97l \xc5\xa1iuo b\xc5\xabdu tebemontuojami plok\xc5\xa1t\xc4\x97se esantys prijungimo lizdai ar stamb\xc5\xabs komponentai kuriuos kitaip sunku patikimai \xc4\xaftvirtinti. Toks prijungimas taip pat atlaiko didesnes elektros sroves. Palyginus nelabai sunku pakeisti komponentus ar net pakartotinai panaudoti detales, ypa\xc4\x8d jei i\xc5\xa1vad\xc5\xb3 nedaug ir jie prilituoti tik vienoje pus\xc4\x97je.\n_START_SECTION_\nTr\xc5\xabkumai\n_START_PARAGRAPH_\nDaugelio skyli\xc5\xb3 gr\xc4\x99\xc5\xbeimas padidina kain\xc4\x85 (pavir\xc5\xa1iniame montavime skyl\xc4\x97s gr\xc4\x99\xc5\xbeiamos tik kur reikia sujungti prie\xc5\xa1ingose pus\xc4\x97se esan\xc4\x8dius takelius). Kadangi skyl\xc4\x97 visada pragr\xc4\x99\xc5\xbeiama kiaurai, ji u\xc5\xbeima viet\xc4\x85 abiejose plok\xc5\xa1t\xc4\x97s pus\xc4\x97se, net jei jungiantys takeliai reikalingi tik vienoje.'